Nuwe ‘Harry & Meghan’-lokprent deurspek met spanning, dramaPrins Harry en Meghan Markle se nuwe reeks is eersdags op Netflix te sien. (Foto: Skermgreep/Netflix) Enige moontlikhede van ŉ koninklike versoening word behoorlik verpletter deur die dramatiese nuwe lokprent vir prins Harry en Meghan, die hertog en hertogin van Sussex, se Netflix-dokumentêr getiteld Harry & Meghan. Die eerste volume (episodes 1 tot 3) van dié langverwagte dokumentêre reeks sal Donderdag 8 Desember op Netflix beskikbaar wees, maar kykers sal tot 15 Desember moet wag vir die tweede volume (episodes 4 tot 6). ŉ Ernstige prins Harry vertel in die lokprent hoe hy vreesbevange was dat “die geskiedenis homself sou herhaal” terwyl paparazzifoto’s van sy ontslape ma, prinses Diana, en sy skoonsuster, Kate, prinses van Wallis, op die skerm flits. Die hertog beskryf die koninklike egpaar se media-ervaring as ŉ “vuil speletjie” wat “pyn en lyding bring vir vroue wat in hierdie instelling trou”. Prins Harry lyk mismoedig in ‘n skoot uit die nuwe lokprent. (Foto: Skermgreep/Netflix) Meghan hou klaarblyklik ook nie terug nie en sê daar het ŉ tyd gekom dat sy besef het “hulle gaan jou nooit beskerm nie”. Hoewel hy nie name in die lokprent noem nie, beweer ook Harry dat sekere aantygings destyds doelbewus teen sy vrou in die media gemaak is. “Daar is stories wat uitgelek is, maar óók party wat geplant is,” sê hy vir die kamera. Volgens die hertog is dit nou “moeilik om daarna terug te kyk en te gaan; wat op aarde het gebeur?” Een kenner voeg kortliks by dat “haat en rassisme” ook ter sprake was, met moontlike verwysing na die manier waarop daar veral in Britse media oor die Amerikaanse hertogin berig is. Dié nuwe lokprent volg nadat ŉ kort lusmaker op 1 Desember bekendgestel is en word deur koninklike kenners as “die verkondiging van ŉ oorlog teen die koninklikes” verklaar. Maroela Media het vroeër berig dié sogenaamde “ongekende” dokumentêre reeks verken die omvang van die bekende paartjie se verhouding – van die vroeë dae van hul hofmakery tot die uitdagings wat hulle later aangespoor het om van die Britse koninklike familie afstand te doen. Meghan Markle, die hertogin van Sussex, meen die paartjie vertel vir die eerste self hul eie verhaal. (Foto: Skermgreep/YouTube) In die eerste lusmaker flits talle persoonlike foto’s van die hertog en hertogin wat ook nog nooit vantevore deur lede van die publiek gesien is nie, waaronder hul huweliksonthaal, asook informele foto’s van die paartjie in hul huis. Een foto wys selfs hoe Meghan mismoedig op ŉ bank sit en huil. Tóg het sy in ŉ vorige onderhoud met Variety gesê dat Harry & Meghan in sy kern ŉ “liefdesverhaal” is. Die hertogin het in dieselfde onderhoud erken dat sy en prins Harry opgewonde is om dié dokumentêre reeks met mense te deel, “al beteken dit dalk nie dit is soos ons dit sou vertel het nie”. Bronne: Netflix, Vogue, Variety.